Den 46-årige svenske mand, der er tiltalt for drabet på Eddie Karl-Johan Christensen gav torsdag forklaring ved retten i Hjørring. Han var tydeligt nervøs, og hans forsvarer pointerede, at han var berørt at situationen. Vidneforklaringen fra den 46-årige skulle vise sig at blive en helt anden, end hvad den 53-årige forklarede på første retsdag. - Vi ved, at den 53-årige forklarede, at han ikke skød Eddie Karl-Johan Christensen,  og han har heller ikke et bud på, hvem der skød ham, siger TV2 Nords reporter Simon Mølgaard, der dækker retssagen. Modsatrettede udlægninger af sagen Den 46-årige tiltalte sagde torsdag i sin vidneforklaring, at det var den 53-årige, der skød og dræbte Eddie Karl-Johan Christensen. - Jeg ser at Eddies øjne er blevet store, og det er der, skuddene kommer, fortalte den 46-årige blandt andet torsdag. Han forklarede, hvordan han så den 53-årige skød Eddie forfra med en pistol. Den 46-årige har erkendt usømmelig omgang med lig. Og i retten forklarede han, hvordan den 53-årige dirigerede ham til at trække Eddie Karl-Johan Christensen over på en bålplads, efter han var blevet skudt. Efter et par dage hældte de to mænd ifølge den 46-årige ligresterne i olietønder. Frygtede for sin families sikkerhed Den 46-årige fortalte også, hvordan han frygtede for sin kone og søns sikkerhed. Da forsvareren spurgte: "Var du bange for din familie skulle blive skudt?" Lød svaret: - Jeg ved ikke hvordan jeg skal udtrykke det, men det var jeg. Den 46-årige græd, da forsvareren spurgte ind til, hvorfor han ikke flygtede med sin familie. - Hvad ville der ske, skal han også skyde mig, min søn og kone?, svarede den 46-årige og forklarede, at han ikke følte, han havde et valg, da han hjalp den 53-årige med håndtering af Eddie Karl-Johan Christensens jordiske rester. - Der var ikke mulighed for at kunne gøre noget andet. Jeg tror, alle havde reageret på samme måde. Retssagen forventes afsluttet 5. oktober efter i alt ni retsdage.

Referat:
Ved retten i Hjørring onsdag skulle den 46-årige svenske tiltalte give forklaring.